**Chemarea vechilor porunci**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi, te invit prin amintiri s-asculți

un freamăt ce se-aude și acum

pe țărmul cu același vechi parfum:

al tău, al meu și-al pașilor desculți.

Închide ochii! Simți? – eram doar noi,

călcând pe fire-ncinse de nisip,

cu fericirea-n suflet și pe chip,

încrezători în viață, amândoi.

Aveam o strălucire în priviri

și-o mângâiere-n fiecare gând

ce devenea un val de mare blând

pe trupul așteptatei regăsiri.

Deschide ochii-acum și spune-mi: tu

auzi chemarea vechilor porunci

când simți parfumul verii de atunci?

Îți văd sclipirea-n ochi, nu spune “Nu!”.